# asvcap

Толстова

Материал представлен из коллекции электронной библиотеки «Писатели Чувашии – детям» – pchd21.ru

Электронная библиотека создана Чувашской республиканской детско-юношеской библиотекой – www.rdub21.ru – на средства гранта Президента Российской Федерации для поддержки творческих проектов общенационального значения в области культуры и искусства

Автор: Асамат Светлана Васильевна

Книга: Алфавит

Стихотворение: Сас паллисем

Йĕкĕреш йĕркен

Ашшĕ-амăш куçĕнче –

Ачи-пăчи – пĕр тĕнче.

Ăн – ăнкарма, ăнланма,

Ăслăлăха ăнтăлма.

Библи – пурнăç кĕнеки,

Букварь – пĕлӳ кĕреки.

Витĕм кирлĕ вăхăтра

Вĕкеленни вырăнсăр.

Гранит – çирĕп, чаплă чул,

Графит – çемçе, хура чул.

Демократи саккунĕсем

Депутатсен шайĕнче…

Ертӳçĕсен йĕрĕ çине

Еткерçĕсем тухаççĕ.

Ĕç-хĕл – ĕçчен палăкĕ,

Ĕрче, чăваш халăхĕ.

Ёлка тавра çаврăннă чух

«Ёштăр-ваштăр» пулкалать…

Журналистем – сăмахпа

Жонглер евĕр выляççĕ.

Зефир – пылак çимĕç пур,

Зефир – мамăк пусма пур.

Илес-милес çил-тăман

Ирпе каçа пăхăнмасть.

Йăнăш – йынăшса йăлăхтарать,

Йăпану – йăваштарать.

Карап тума пуçличчен

Кимĕ тума пуçланă.

Лайăх йăла-йĕркене

Ламран лама куçарас.

Мăшăр аван пулсассăн

Мăшкăл курас хуйăх çук.

Нӳре кайнă çанталăка

Нухрат сĕнсе чараймăн.

Орфографии – тĕрĕс çырасси,

Орфоэпи – тĕрĕс пуплесси.

Пурлăх парса хăварма

Пуян ăс-хал пухмалла.

Рехетленсе пулăшнăшăн

Рахмат сире, тус-тăван.

Савăк тусĕ – сĕреплĕх,

Сăвап тусĕ – сăпайлăх.

Çывăх çынпа çапăçакан –

Çылăх çатмин çунăкки.

Тĕнкĕлтетсе çӳрекен -

Тулăх пурнăç тăвайман.

Утса, чупса кайиччен

Упаленме пуçлатпăр.

Ӳркенмесĕр ĕçлекен

Ӳнер ăсти пулатех.

Феноменла фантаст вĕсем –

Философпа филолог.

Хăват – хевте мăшăрĕ

Хайлав – сăмах кăшăлĕ.

Цимбал – кĕсле майлăрах,

Цитра – тренчĕл шайлăрах.

Чунпа чĕре чирĕсене

Чиркӳ юрри чӳхетет.

Шухăшлама – шухăш пур,

Шĕкĕлчеме – чĕлхе пур.

Щетка пур – шăл тасатма,

Щетка – пушмак çутатма.

Ыррăн-сыввăн пурнасчĕ,

Ытлăх-çитлĕх курасчĕ.

Этемлĕха пуçарнă мăшăр:

Этем – Адам, Ева – Йăва.

Юр хытарнă шăнак çĕр

Юрла-юрла ăшăнать.

Ят вăл явап, манас мар,

Ята ярса пурнас мар.

Все тексты взяты из открытых источников и выложены на сайте для не коммерческого использования.

Все права на тексты принадлежат только их правообладателям.